C 254/17

Elnevezés bejegyzése iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2020/C 254/06)

E közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra, amely a közzététel napjától számított három hónapon belül tehető meg.

EGYSÉGES DOKUMENTUM

„RUCOLA DELLA PIANA DEL SELE”

EU-szám: PGI-IT-02436 – 2018.9.20.

OEM () OFJ (X)

1. Elnevezés

„Rucola della Piana del Sele”

2. Tagállam vagy Harmadik Ország

Olaszország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A „Rucola della Piana del Sele” OFJ elnevezés a 4. pontban meghatározott területen termesztett, a Diplotaxis tenuifolia (L.) DC fajhoz (a káposztafélék [Brassicaceae] családjához) tartozó útszéli kányazsázsa – közismert nevén „Rucola selvatica” (vadrukkola) – leveleire utal.

A terméket frissen vagy fogyasztásra kész állapotban hozzák forgalomba.

A „Rucola della Piana del Sele” OFJ-vel ellátott terméknek a betakarításkor a következő tulajdonságokkal kell rendelkeznie:

Levelek: 2–5 cm szélesek, 8–25 cm hosszúak, szabdaltak, szárnyasan szeldeltek vagy szárnyasan karéjosak, sűrűn csoportosuló, fogazott, legfeljebb 4 cm hosszú levélkaréjjal (a fogazottság néha jelentősen mérséklődhet vagy teljesen hiányozhat). A levelek simák (szinte egyáltalán nem bolyhosak), átlátszatlanok és kissé hamvasak. Minden levél csúcsszegmense három karéjban végződő, hosszúkás alakú. A felső levelek keskeny szegmensekben helyezkednek el.

A kányazsázsa leveleinek sérüléstől és látható idegen anyagtól mentesnek kell lennie, valamint friss, tiszta megjelenésűnek, idegen szagtól és íztől mentesnek kell lennie. A leveleken nem lehetnek paraziták, és a korábbi parazitafertőzések okozta kár mértéke legfeljebb 10 % lehet.

Lényeges jellemzők:

különösen intenzív és áthatóan fűszeres és csípős aroma;

a levelek egyértelműen észrevehető ropogós állaga;

jellegzetesen erős íz, azaz sózás nélkül élvezhető.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

–

3.4. Az előállítás azon műveletei, amelyeket a meghatározott földrajzi területen kell elvégezni

Az előállítás valamennyi műveletszakaszát – a termesztéstől a betakarításig – a 4. pontban ismertetett területen kell elvégezni.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A „Rucola della Piana del Sele” OFJ-vel ellátott terméket hálóba vagy tárolóedénybe, például tálcára, tasakba, tégelybe vagy rekeszbe kell csomagolni. A védőgázas csomagolás nem kötelező. A csomagolás műanyagból, fából, kartonból vagy bármely más olyan anyagból készülhet, amely a jogszabályok értelmében élelmiszeripari használatra alkalmas.

Minden csomagolást felnyitás elleni védelemmel ellátva kell lezárni. A termék nem értékesíthető ömlesztve.

3.6. A bejegyzett elnevezést viselő termék címkézésére vonatkozó egyedi szabályok

A csomagoláson található címkének a jogszabályban előírt információkon kívül a következőket is tartalmaznia kell:

— az európai OFJ logó,

— a „Rucola della Piana del Sele” OFJ logója, amely nem lehet kisebb az ugyanazon a csomagoláson használt bármely más jelölésnél,

— az egyéni termelő és/vagy termelői szövetkezet és/vagy a csomagolóüzem neve vagy cégneve, illetve címe vagy székhelye, valamint

— az eredeti nettó tömeg.

A címke bármely egyéb, nem kifejezetten előírt megjelöléssel való kiegészítése tilos. Használhatók azonban nevekre, cégnevekre vagy kereskedelmi márkákra utaló hivatkozások, amennyiben azok nem dicsérő jellegűek és nem alkalmasak a fogyasztók megtévesztésére. Az uniós, nemzeti vagy regionális jogszabályok értelmében engedélyezett, egyéb valós és ellenőrizhető hivatkozások is használhatók, amennyiben azok nem ütköznek a termékleírás céljával és tartalmával.

Logó

Az OFJ logója a következő:

A logó egy kör alakú formatervezési minta, amely egy zöld színű (Pantone 7730 C) kányazsázsalevél képét tartalmazza, szélének egy részén világoskék színnel (Pantone 3005 C) a Sele folyót és a Földközi-tengert ábrázolja. Alul egy kék színű (Pantone 3005 C) kör található, amely az IGP [„OFJ”] betűket tartalmazza.

A logó közepén a „RUCOLA della Piana del Sele” felirat látható. A használt betűtípusok: Alice Regular, Info Text Book és Info Semibold Roman.

A különböző felhasználásokhoz való igazodás érdekében a logó az 1:1 arány betartásával és oldalanként legalább 1 cm-es méret biztosításával átméretezhető.

4. A földrajzi terület tömör meghatározása

A „Rucola della Piana del Sele” OFJ előállítási területe Salerno megye következő településeinek közigazgatási területét foglalja magában: Battipaglia, Bellizzi, Eboli, Pontecagnano Faiano, Giffoni Valle Piana, Montecorvino Pugliano, Montecorvino Rovella és Capaccio Paestum.

5. Kapcsolat a földrajzi területtel

A „Rucola della Piana del Sele” OFJ bejegyzése iránti kérelem a termék intenzív, fűszeres és csípős aromáján, a levelek jellegzetes ropogós állagán és (sózás nélkül is élvezhető) jellegzetesen erős ízén, valamint azon a tényen alapul, hogy a termék hírnévre tett szert a piacokon.

A „Rucola della Piana del Sele” OFJ e sajátos jellemzői – a talaj és az éghajlat tekintetében egyaránt egészen jellegzetes – termesztési környezetének közvetlen következményei.

A „Rucola della Piana del Sele” OFJ termesztésére használt mezőgazdasági területen a felső vékony talajréteg vulkanikus és alluviális eredetű. A vulkanikus elem a Vezúv egykori kitörései folytán jött létre, míg a Sele folyó és más felszíni vízfolyások adják az alluviális elemet.

Az így keletkezett talaj makro- és mikroelemekben – különösen káliumban, kalciumban és vasban – igen gazdag, amelyek szerepet játszanak a termék jellegzetes aromáját, állagát és ízét adó biológiai folyamatokban.

Ami az éghajlatot illeti, a „Rucola della Piana del Sele” OFJ termesztési területe – a fent említett talajjellemzőkkel együtt – jelentősen hozzájárul a termék sajátosságainak meghatározásához. A növény ezáltal a fejlődése és a növekedése szempontjából legmegfelelőbb körülmények között termeszthető, és minimálisra csökken a káros víz- és hőterhelés kockázata.

A terület éghajlatának jellegzetessége fontos tényező, amelyet egyrészt a nyugati partvidékén található Tirrén-tenger, másrészt az északkeletre található – a területet nemcsak a Balkán-félsziget felől érkező hidegtől védő, hanem a nyugat felől érkező esőzéseknek a növénykultúrák szempontjából előnyös, természetes föld alatti vízgyűjtőkben történő összegyűjtését is lehetővé tevő – Alburni-hegység hőmérséklet-szabályozó szerepe befolyásol.

A Piana del Sele síkságon már a középkorban is elterjedt volt a kányazsázsa-termesztés, amint azt a Salernói Orvosi Iskolának és különösen a „Particulares Dietae” című mű szerzőjének, Constantino Africano (1025–1087), 1077-ben Salernóba érkezett karthágói orvos munkájának tulajdonított „Opere mediche” című mű tanúsítja. A fogyasztásra kész mezőgazdasági termékek kialakulófélben lévő olaszországi ágazata kínálta kiemelkedő gazdasági kilátásokra tekintettel a terület mezőgazdasági termelői azonban csak az 1980-as évek végén kezdtek el fokozatosan, egyre nagyobb érdeklődéssel, körültekintéssel és hozzáértéssel salátazöldségeket – különösen kányazsázsát – termeszteni a friss és fogyasztásra kész termékek piacára.

Amint az a mezőgazdasági termelők és a helyi kereskedők számos szóbeli és írásbeli beszámolójából kiderül, a kányazsázsa a terület jellegzetes helyi, kiváló minőségű növénykultúrájává vált. Ugyanakkor a „Rucola della Piana del Sele” elnevezés általánosan elterjedtté vált annak a különleges aromájú és ízű terméknek a jelölésére, amely jellegzetes állaga miatt leginkább fogyasztásra kész formában történő értékesítésre alkalmas.

Pontosan a termék sajátosságai miatt a nagyobb észak-olaszországi termelők elkezdték saját ellátási területük egyre nagyobb részét a Piana di Sele síkságra áthelyezni, és a helyi mezőgazdasági termelők egyre nagyobb mértékben kezdték meg a kányazsázsa-termesztést, amelyben rendkívüli szakértelemre tettek szert.

Néhány idősebb helyi termelő még mindig rendelkezik 1993-ból származó számlázási okmányokkal, amelyekből kiderül, hogy a „Rucola della Piana del Sele” elnevezés már akkor is használatos volt. Az elnevezés a térség számos mezőgazdasági termelőjének és kereskedőjének kereskedelmi okmányaiban ma már általánosan használatos.

Azóta a „Rucola della Piana del Sele” elnevezés széles körben elterjedt. Ez részben a növénykultúra növekvő jelenlétének hangsúlyozása, a termesztési technikák finomítása, valamint egy egyre ismertebbé váló termék kiváló minőségének bemutatása érdekében a területen megrendezett számos helyi eseménynek (Sagra della pizza con la Rucola della Piana del Sele, amely első alkalommal 1994. augusztus 5–14. között, és 13. alkalommal 2007. augusztus 2–4. között került megrendezésre) és konferenciának (Presente e futuro nella coltivazione della Rucola nella Piana del Sele, 2001. szeptember 17.; La Rucola della Piana del Sele verso l’IGP, 2013. március 1.) köszönhető.

Ezenkívül az alábbi kiadványok szólnak a „Rucola della Piana del Sele” kányazsázsáról:

— „Eruca/Rucola nella Piana del Sele” (Belinda Villanova, kiadó: Consorzio di Bonifica in Destra del fiume Sele, 2018);

— A „La Piana del Sele – La Terra e i Contadini” című kiadvány „Gli anni del boom economico e la riscoperta della rucola nella Piana del Sele” címmel egy teljes fejezetet tartalmaz a „Rucola della Piana del Sele” termesztéséről (Belinda Villanova, kiadó: Federazione Coltivatori Diretti di Salerno, 2003).

— „Ricette con la Rucola della Piana del Sele” (Belinda Villanova, kiadó: Federazione Coltivatori Diretti di Salerno).

A „Rucola della Piana del Sele” kányazsázsáról tudományos cikkek is említést tesznek, nevezetesen a következők:

— Az Informatore Agrario magazin 24-25/2019. számában megjelent „Nutrizione razionale, un »comandamento« per la rucola” című cikk a Piana del Sele síkságot említi a kányazsázsa-termesztés fő területeként.

— Az Informatore Agrario magazin 37/2016. számában megjelent „Rucola per IV gamma: Aspetti produttivi e nutrizionali” című cikk a vadon termő és a termesztett kányazsázsát összehasonlító tanulmányról számol be. A termesztett kányazsázsáról készült tanulmányhoz többek között a „Rucola della Piana del Sele” kányazsázsából vett mintákat használtak fel.

— Az ARPA Campania Ambiente magazin 54. számában 2012. október 15-én megjelent „Quarta gamma e Baby leaf nella piana del Sele – Torzella, rucola e crescione sempre più richiesti in Europa” című cikk.

— A Dal seme magazinban megjelent „Interventi di ricerca per l’innovazione della filiera della Rucola nella Piana del Sele” című cikk (CREA, IX. kötet, 2016. június, 2. szám, 11. o.) a következőket írja: „Olaszországban az útszéli kányazsázsa (Diplotaxis tenuifolia (L.) DC) termesztése gyorsan növekvő ágazat. Az országon belül különösen a (Salerno tartománybeli) Piana del Sele a fő termőterülete és az egyik legfontosabb hivatkozási pont az európai piacon”.

A Rai Uno csatornán 2014. február 8-án, szombaton sugárzott „La Linea Verde Orizzonti” című televízióműsor a „Rucola della Piana del Sele” kányazsázsára a „Piana del Sele zöld aranyaként” hivatkozott.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

A termékleírás egységes szerkezetbe foglalt szövege megtekinthető az alábbi honlapon:

http://www.politicheagricole.it/flex/cm/pages/ServeBLOB.php/L/IT/IDPagina/3335”

vagy:

közvetlenül a Mezőgazdasági, Élelmezésügyi, Erdészeti és Idegenforgalmi Minisztérium honlapján (www.politicheagricole.it), (a képernyő felső részén jobbra) a „Qualità” („Minőség”) menüpont alatt a (képernyő bal oldalán található) „Prodotti DOP, IGP e STG” („OEM, OFJ és HKT termékek”) menüpontra, végül a „Disciplinari di produzione all’esame dell’UE” („Az uniós vizsgálatnak alávetett termékleírások”) pontra kattintva.

(1) HL L 343., 2012.12.14., 1. o.